Konstantin je na poti v Rim doživel mistično doživetje, po katerem se je javno opredelil za krščansko vero. Kronist Laktancij je v svojem spisu "O smrti preganjalca" (317) zapisal, da je Konstantin v noči pred Bitko pri Milvijskem mostu v sanjah dobil nasvet, naj ščite svojih vojakov zloži v obliki črke H z navpičnico, da bo nastal kristogram. Konstantinov življenjepisec Evzebij Cezarejski v "Vita Constantini" (po 337) poroča, da mu je cesar pod prisego osebno opisal svoje doživetje: cesar je molil k Bogu svojega očeta, naslednjega dne pa so Konstantin in njegova vojska na nebu nad soncem zagledali svetel križ z napisom: »"S tem zmaguj"« . Cesar ni vedel za pomen svojega videnja, dokler ga ni obiskal Kristus in mu priporočil, naj naredi vojaški prapor ("labarum") v obliki znamenja, ki ga je videl na nebu in ga uporabi v bitki. Konstantin je dal skovati "labarum" z vencem na vrhu, v katerem sta bili združeni grški črki H in R (grško Χ in Ρ) v obliki Kristusovega monograma. Odločil se je, da bo sledil Bogu, ki se mu je prikazal in se dal poučiti o krščanstvu.